作者:韋承慶
標題:直中書省
內容:清切鳳凰池，扶疏雞樹枝。唯應集鸞鷺，何為宿羈雌。大造乾坤闢，深恩雨露垂。昆蚑皆含養，駑駘亦驅馳。木偶翻為用，芝泥忽濫窺。九思空自勉，五字本無施。徒喜逢千載，何階答二儀。螢光向日盡，蚊力負山疲。禁宇庭除闊，閑宵鐘箭移。暗花臨戶發，殘月下簾欹。白髮隨年改，丹心為主披。命將時共泰，言與行俱危。寄謝巢由客，堯年正在斯。